David Archuleta

Elämä

David Archuleta syntyi Miamissa, Floridassa, Jeff Archuletalle ja Lupe Marielle, hondurasilaiselle salsalaulajalle ja tanssijalle. Hänellä on neljä sisarusta. Perhe muutti Salt Lake Valleyyn, Utahiin, kun hän oli kuusivuotias. Hän asui Murrayssa, Utahissa, missä hän kävi Murrayn lukiota.
Achuleta aloitti laulamisen kuusivuotiaana ja alkoi esiintyä julkisesti kymmenvuotiaana, kun hän osallistui Utahin laulukilpailuun laulamalla Dolly Partonin "I Will Always Love You". Hänet otettiin vastaan suurilla suosionosoituksilla, ja hän voitti kilpailun lastenosuuden. 12-vuotiaana hän voitti lasten osuuden Star Search -laulukilpailussa.
David Archuleta kuuluu Myöhempien Aikojen Pyhien Jeesuksen Kristuksen Kirkkoon. Hän aloitti kaksivuotisen lähetystyön Etelä-Amerikassa keväällä 2012.

American Idol

Archuleta nousi tähdeksi American Idol -kilpailun kautta. Hän osallistui kilpailun seitsemännelle tuotantokaudelle vuonna 2008, vasta 16 -vuotiaana. Koelauluissa hän lauloi kappaleen "Waiting on the World to Change". Kilpailussa Archuleta lauloi pääosin balladeja, gospel- ja popmusiikkia. Pianoa Archuleta soitti kolmasti, laulujen "Crazy", "Another day in paradise" ja "Angels" esityksissään. Archuleta eteni kilpailussa aina finaaliin asti, yhdessä David Cookin kanssa.
Finaalissa Archuleta esitti kappaleet "Imagine", "Don't Let the Sun Go Down on Me" sekä uuden laulun "In This Moment". Kilpailun tuomari Simon Cowell kertoi Archuletan laulaneen kaikki laulut mielestään paremmin kuin David Cook. Lisäksi hän kertoi Archuletan voittaneen David Cookin "tyrmäyksellä". Toinen tuomari Randy Jackson kertoi Archuletan olevan kauden paras laulaja. Archuletan kilpailijakin David Cook ajatteli Archuletan voittavan. Archuleta sijoittui kuitenkin toiseksi, keräten 44% katsojien antamista äänistä.

Musiikkiura

Elokuussa 2008 Archuleta julkaisi ensimmäisen singlensä "Crush". Archuletan ensimmäinen albumi David Archuleta julkaistiin 11. marraskuuta 2008. Albumi debytoi toisena Billboard 200 -listalla. Albumia on myyty Yhdysvalloissa yli 750 000 kappaletta ja maailmanlaajuisesti lähes miljoona.
Toisen albuminsa Christmas from the Heart Archuleta julkaisi lokakuussa 2009. Levy sisältää Archuletan laulamia versioita kuuluisista joululauluista.
Lokakuussa 2010 Archuleta julkaisi kolmannen albuminsa The Other Side of Down. Ensimmäinen single "Something 'Bout Love" julkaistiin 20. heinäkuuta 2010. Vaikka albumi sai kriitikoilta kahden edellisen albumin tapaan myönteisiä arvosteluja, se ei kuitenkaan menestynyt läheskään yhtä hyvin kuin Archuletan ensimmäinen albumi. The Other Side of Down -albumia myytiin avausviikolla vain 24 000 kappaletta. 7. tammikuuta 2011 mennessä albumia oli myyty 63 000 kappaletta.
26. maaliskuuta 2012 Archuleta julkaisi neljännen albuminsa Forevermore ainoastaan Filippiineillä. Albumi sisälsi uuden singlen "Forevermore".
Archuleta ilmoitti julkaisevan uuden albumin Begin elokuussa 2012.päivitettävä Albumi tulee sisältämään Archuletan laulamia cover-kappaleita.

Musiikilliset vaikutteet

Archuletan äiti on Hondurasista, ja suurin osa musiikista, jota hän kuunteli pienenä, oli latinovaikutteista. Hän myös katseli äitinsä ja sisariensa esiintymisiä. David kuunteli myös jazzmusiikkia isänsä levyiltä, kuten myös gospel-, pop- ja rockmusiikkia sekä henkevää/tunteikasta musiikkia. Archuleta on kertonut isänsä olleen jazzmuusikko.
Hän on nimennyt omasta mielestään parhaiksi popartisteiksi Natasha Bedingfieldin, Natalie Colen, Céline Dionin, Mariah Careyn, Michael Jacksonin, Stevie Wonderin, Bryan Adamsin, Kirk Franklinin ja Robbie Williamsin.